עמותת רוח ערבה

עמותת רוח ערבה היא עמותה לחיזוק ההתיישבות בערבה באמצעות פרויקטים חינוכיים וקהילתיים. העמותה הוקמה בשנת 2007 על ידי תושבים בני הדור השני בערבה, מתוך תפיסה כי לפיתוח הערבה יש חשיבות גדולה בחיזוק המפעל הציוני, מדינת ישראל והחברה הישראלית. מרבית הפעילות מתמקדת בצעירים לפני ואחרי השירות הצבאי. בנוסף פרויקטים שונים שנועדו למשוך לערבה מבקרים מרחבי הארץ והעולם. העמותה הקימה ומפעילה שלוש מכינות בערבה: מכינת ערבה-חצבה, מכינת פארן ומכינת עין יהב.

הקמה 
עמותת רוח ערבה הוקמה בשנת 2007 תחת השם "עמותת בין השיטין". העמותה הוקמה על ידי תושבי הערבה במטרה לקדם מיזמים חינוכיים וחברתיים בערבה התיכונה.

במהלך קיץ 2009, עם הרעיון להקים מכינה קד"צ ראשונה בערבה, במושב חצבה, הוחלף הוועד המנהל של העמותה על ידי יוזמי הרעיון להקמת המכינה, בני הערבה גם הם. יו"ר העמותה מאז ועד היום הוא רן שדה, בן מושב חצבה. שאר חברי הוועד הגיעו ממושבי הערבה התיכונה. מנכ"ל העמותה הוא מיכאל צדוק.

כפרויקט ראשון התמקדה העמותה בהקמת המכינה הקד"צ במושב חצבה. את הפרויקט הוביל אבישי ברמן אשר הוביל את הקמת המכינה ולאחר מכן שימש כראש המכינה עד לשנת 2022, אז עבר לתפקיד מנכ"ל מועצת המכינות הקדם צבאיות.

פעילות 
לעמותה 13 מוקדי פעילות ברחבי הערבה, עם קרוב ל-500 צעירים בשנה המשתתפים במפעלים השונים: 3 מכינות קדם צבאיות במושבים חצבה (מכינת ערבה-חצבה), פארן ועין יהב (שלוחות), תוכנית 'עבודה עברית' לבוגרי צבא ו'מדרשת הערבה'. בנוסף לאלו גם פרויקטים נוספים כמו 'חוות בין השיטין', SOS WIFI ו'פרויקט זמן ערבה'.

מכינה קדם-צבאית ערבה - העמותה הקימה ומפעילה את "מכינות ערבה" - מכינות קדם צבאיות שנתיות בשלוש שלוחות במושבים חצבה (הקמה ב-2009), פארן (2013) ועין יהב (2017). בספטמבר 2021 נפתחה תוכנית מכינתית חדשה, חצי שנתית, בצופר. בשנת תשפ"ג למדו במכינות של העמותה סה"כ כ-150 חניכים.

פרויקט "עבודה עברית" - פרויקט שהוקם בשנת 2011 המביא צעירים ישראלים בוגרי שירות צבאי ולאומי לתוכנית של 7 חודשים הכוללת עבודה בחקלאות, לימודים, העמקת זהות, חיי קבוצה ומעורבות בקהילה. בשנת 2023 השתתפו בתוכנית כ-300 צעירים.

חוות בין השיטין - המיזם חינוכי-חקלאי-תיירותי בחווה שהקימה העמותה בשנת 2017 במושב חצבה. המיזם מארח קבוצות מישראל ומחוצה לה, וחושף אותם לסיפור ההתיישבות והחקלאות בערבה.

מדרשת הערבה - מסגרת גג לתוכניות עומק לקהלים בוגרים שהוקמה בשנת 2019. במדרשה הוקם בית מדרש קהילתי, מתקיימת תוכנית שנה ב' של המדרשה ופרויקט "מפגש ישראלי".

SOS Wifi – תקשורת מצילת חיים - בשנת 2019 הקימה העמותה את פרויקט "SOS Wifi – תקשורת מצילת חיים". במסגרת הפרויקט מוצבות בשטח מערכות טכנולוגיות המאפשרות תקשורת מבוססת Wi-Fi במסלולי טיול בכל רחבי הארץ בהן לא קיימת קליטה סלולרית. הפרויקט, המופעל בשיתוף פעולה עם רשות הטבע והגנים, נמצא בשלב פיילוט.

קידום התיישבות בערבה - בראשית 2020 נפתח בעמותה אזור פעילות חדש הממוקד בקידום התיישבות בערבה, בשיתוף פעולה עם המועצה האזורית הערבה התיכונה, מועצה אזורית חבל אילות והקרן הקיימת לישראל, כחלק מפרויקט "קק"ל 2040".

ראו גם 
 מכינה קדם-צבאית ערבה

קישורים חיצוניים 
 אתר האינטרנט הרשמי של העמותה
 אתר האינטרנט של פרויקט SOS WIFI
 עמוד העמותה באתר גיידסטאר
 דף הפייסבוק של העמותה.
 חדש: מערכת WiFi במסלולי טיול ללא קליטה סלולרית, ynet, 10.10.2019
 המערכת החדשה שתאפשר קליטת סלולר בחירום בשטח, MAKO, 10.6.2020
שנה חדשה - רוח חדשה בערבה התיכונה עמותת 'רוח ערבה' פתחה תוכנית מנהיגות חדשה בצופר, 02 בספטמבר 2021, באתר האיחוד החקלאי.

הערות שוליים

הערבה
ארגוני חינוך בישראל
ארגונים חקלאיים בישראל
חצבה
ישראל: עמותות